REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/327-14

24. oktobar 2014. godine

B e o g r a d

ZAPISNIK

ŠESTE SEDNICE ODBORA ZA ZAŠTITU ŽIVOTNE SREDINE,

ODRŽANE 24. OKTOBRA 2014. GODINE

Sednica je počela u 11,00 časova.

Sednicom je predsedavao dr Branislav Blažić, predsednik Odbora.

Sednici su prisustvovali članovi Odbora: Vladimir Petković, Adriana Anastasov, Boban Birmačević, Jezdimir Vučetić, Sonja Vlahović, Gordana Zorić, Violeta Lutovac, Gordana Topić, Ivana Dinić, Nada Lazić i Ivan Karić.

Sednici nisu prisustvovali članovi Odbora: Ivana Stojiljković, Dejan Nikolić, Đorđe Kosanić, Momo Čolaković i Šaip Kamberi.

Pored članova Odbora, sednici je na „Zelenoj stolici“ prisustvovala i Jelena Mićić iz Centra modernih veština.

Na predlog predsednika Odbora, jednoglasno, usvojen je sledeći:

D n e v n i r e d :

1. Određivanje člana Radne grupe za razmatranje predstavki iz delokruga rada Odbora;

2. Predlozi za organizovanje javnih slušanja;

3. Razno.

Pre prelaska na prvu tačku dnevnog reda, većinom glasova (devet glasova za i jedan član odbora nije glasao) usvojen je Zapisnik Pete sednice Odbora za zaštitu životne sredine, održane 5. septembra 2014. godine.

Prva tačka dnevnog reda: **Određivanje člana Radne grupe za razmatranje predstavki iz delokruga rada Odbora**

Predsednik Odbora dr Branislav Blažić obavestio je Odbor da je Marija Stevanović podnela ostavku na funkciju narodnog poslanika, a s obzirom da je ona bila član Radne grupe za razmatranje predstavki iz delokruga rada Odbora, konstatovao je da je potrebno odrediti novog člana radne grupe.

Za člana Radne grupe za razmatranje predstavki iz delokruga rada Odbora određen je član Odbora Jezdimir Vučetić.

Druga tačka dnevnog reda - **Predlozi za organizovanje javnih slušanja**

Predsednik Odbora dr Branislav Blažić podsetio je Odbor o planu da se krajem septembra 2014. godine organizuje prvo u nizu javnih slušanja posvećenih upravljanju otpadom u Republici Srbiji. S obzirom na to da se kasnilo sa izradom CEDEF-ove publikacije, koja je rezultat sedam javnih debata koje je CEDEF na temu upravljanja otpadom organizovao krajem prošle i tokom ove godine, ni Odbor nije održao planirana javna slušanja. Pošto je CEDEF-ova publikacija dostavljena svim članovima Odbora mejlom u elektronskom obliku, predsednik Odbora je sugerisao članovima da je pročitaju, jer može da posluži kao dobra priprema za javna slušanja koja će Odbor na ovu temu organizovati.

Predložio je da Odbor organizuje seriju od četiri javna slušanja, sa sledećim temama:

1. Upravljanje komunalnim otpadom u Republici Srbiji,

2. Upravljanje industrijskim otpadom i tretman opasnog otpada u Republici Srbiji,

3. Deponije u Republici Srbiji i

4. Reciklaža u Republici Srbiji.

Ukazao je na potrebu da Odbor, po završenim javnim slušanjima, kada se ova široka tema dobro razmotri, donese zaključke, koji bi predstavljali smernicu, strategiju, odnosno obavezujuće putokaze za nadležno ministarstvo, ali i određenu vrstu pritiska da se počne sa rešavanjem problema koji u ovoj oblasti postoje. Na javna slušanja Odbor će pozvati mnogo kompetentnih gostiju i dobiće informacije o tome šta se dešavalo u poslednjih nekoliko godina na planu upravljanja otpadom, kao i informacije o tome kako se ova pitanja rešavaju u drugim državama. Istakao je značaj ove teme u kontekstu pregovaračkog poglavlja 27. Ukazao je na to da se ne sme ostati na tome da Odbor donese zaključke, već je neophodno da se prati sprovođenje tih zaključaka, koji će predstavljati operativni plan, koji je moguće sprovesti kako bi se popravilo stanje u ovoj oblasti.

Predložio je da se prvo u nizu javnih slušanja na temu: Upravljanje komunalnim otpadom u Republici Srbiji održi 7. novembra 2014. godine, u Maloj sali u Domu Narodne skupštine, sa početkom u 11,00 časova, kao i da se na ovo javno slušanje pozovu predstavnici:

- Ministarstva poljoprivrede i zaštite životne sredine,

- Sekretarijata za zaštitu životne sredine Grada Beograda,

- Sekretarijata za Komunalne i stambene delatnosti Grada Beograda,

- Pokrajinskog sekretarijata za urbanizam, graditeljstvo i zaštitu životne sredine AP Vojvodina,

- Stalne konferencije gradova i opština,

- Delegacije Evropske unije u Republici Srbiji,

- Misije OEBS u Srbiji,

- Privredne komore Srbije,

- Centralno evropskog foruma za razvoj CEDEF,

- Udruženja reciklera Srbije,

- Poslovnog udruženja komunalnih preduzeća KOMDEL,

- JKP Duboko iz Užica,

- JKP Reginalne deopnije Srem-Mačva,

- Regionalne deponije Subotica,

- Regionalnog centra za upravljanje otpadom Eko-Tamnava, kao i

- akademske stručnjake sa univerziteta u Beogradu i Novom Sadu i

- predstavnike nevladinih organizacija koje se bave ovom temom.

Predložio je da se o datumima ostalih javnih slušanja Odbor dogovori naknadno, u skladu sa dinamikom rada Narodne skupštine.

U diskusiji, koja je usledila, učestvovali su: Boban Birmančević, Nada Lazić, Ivan Karić i Vladimir Petković.

Članovi Odbora podržali su predlog predsednika Odbora. Istaknuto je da je potrebno da javno slušanje bude uvod u nešto što može rezultirati i predlogom za izmenu i dopunu zakona ili donošenjem podzakonskog akta, ali da Odbor konačno učini nešto konkretno, u saradnji sa ministrom i predsednikom Vlade, kako bi se ova oblast bolje uredila. Ukazano je na potrebu za radikalnijim iskorakom u upravljanju komunalnim otpadom u Srbiji.

Dat je primer zakasnelog i neadekvatnog odgovora na poslaničko pitanje postavljeno Ministarstvu saobraćaja, 29. jula 2014. godine, koje se odnosilo na problem nastanka divlje deponije na auto-putu Beograd-Novi Sad, preko puta građevinskih objekata „Ivan Milutinović“, kao i šta radi saobraćajna inspekcija na sprečavanju nastajanja ove deponije. Ukazano je na to da ni narodni poslanik, član Odbora za zaštitu životne sredine, ne može da dobije adekvatan i blagovremen odgovor. Skrenuta je pažnja na to da u našoj zemlji i dalje sprovođenje zakona zavisi od političke volje. Iz tog razloga je dobro da Odbor otvara ovakve teme, kao i da se sve medijski dobro proprati. Predloženo je da Odbor obiđe divlje deponije. Još jednom je skrenuta pažnja na problem sa kojim se sreću inspekcije, pošto izađu na teren i napišu zapisnik, a zatim i podnesu krivičnu prijavu, koja zatim ne dođe na red, jer ni sudije nisu adekvatno obučene. Predloženo je da se odbor pozabavi i pitanjem vetrozaštitnih pojaseva, uz puteve u Vojvodini, jer se ništa nije po tom pitanju preduzelo. Dat je predlog da se jedno javno slušanje posveti i pitanju pošumljavanja goleti.

Svim članovima Odbora mejlom je prosleđena inicijativa Ivana Karića za organizovanje javnog slušanja na temu „Klimatske promene kao realnost u Srbiji i EU – izazovi, odgovori, mogućnosti“. Dogovoreno je da se javno slušanje na ovu temu organizuje u februaru sledeće godine.

Predloženo je da se posebna pažnja na javnim slušanjima posveti i regionalnim deponijama, kao i, ako je moguće, da se na javno slušanje posvećeno klimatskim promenama pozovu i poslanik Evropskog parlamenta iz Hrvatske koji je zadužen za zaštitu životne sredine i klimatske promene i zamenik ministra iz Makedonije, jer imaju evropsko iskustvo u izradi strategije adaptacije na klimatske promene.

Odbor je obavešten o dalekovodu koji povezuje Leštane i Mirjevo (podizanje naponskog nivoa sa 200 na 400 kilo volti), kojim se Odbor bavio na osnovu peticije građana, kao i o izgradnji trafo-stanice na Novom Beogradu, koja je bila predmet jednog poslaničkog pitanja. Ukazano je na to da su izvršena merenja od strane Instituta „Nikola Tesla“ koja su pokazala da maksimalne jačine magnetne indukcije ispred stabilnih objekata na rastojanju od 10 metara od trafo-stanice iznosi 0,531 mikro tesla, dok referentna granična vrednost za javnu bezbednost iznosi 40 mikro tesli, odnosno maksimalna izmerena jačina električnog polja iznosi 0,013 kilovot metra, a referentna granična vrednost za javnu bezbednost iznosi 2 kilovolt metra. Napomenuto je da postoje dva takva objekta u centru grada – u Gospodar Jevremovoj ulici i Ulici Prote Mateje (dve trafo stanice naponskog nivoa 110 na 10 kilovolti u kojima rade zaposleni u EPS-u, a na Slaviji se nalazi i komandni operativni centar). Na osnovu svega iznetog, u izveštaju je navedeno da ovakvi objekti nemaju uticaja na životnu sredinu i objekti su urađeni po najvišim standardima.

Odbor je jednoglasno (novi član Odbora Gordana Topić iz tehničkih razloga nije mogla da glasa u sistemu e-parlamenta, ali je usmeno saopštila da je za predlog) doneo odluku o organizovanju četiri javna slušanja na temu upravljanja otpadom u Republici Srbiji, od kojih će prvo na temu: Upravljanje komunalnim otpadom u Republici Srbiji biti održano 7. novembra 2014. godine, u maloj sali u Domu Narodne skupštine, sa početkom u 11,00 časova.

Treća tačka dnevnog reda - **Razno**

Član Odbora Nada Lazić obavestila je Odbor da je na sednici Narodne skupštine postavila pitanje o rudniku antimona Stolice, gde je došlo do oštećenja brane i voda je odnosila jalovinu, pa je došlo do njenog izlivanja, zbog čega je u Drini kod Badovinaca registrovana pojava teških metala. Osvrnula se na Izveštaj nadležnog ministrastva o deponijama opasnog otpada, koji je Odbor zatražio i koji je dostavljen, navodeći da je u tom izveštaju napisano da u poplavama nije došlo do kontakta sa vodom značajnijih količina opasnih materija. Navela je da je zbog izlivanja jalovine u rudniku Stolice zagađenje došlo do reke Drine i da preti opasnost da zagađenje dospe i u reku Savu i Dunav. Istakla je da je u ovom slučaju zagađenja najopasniji sediment, talog koji će trajno ostati na pojedinim mestima i koji će kasnije emitovati štetne opasne materije. U izveštaju je napisano da će biti formirana Komisija koja će se baviti ovim pitanjem. Predložila je da se na jednu od narednih sednica Odbora pozovu predstavnici Ministarstva poljoprivrede i zaštite životne sredine i Agencije za zaštitu životne sredine, od kojih će se zatražiti da podnesu izveštaj o situaciji sa ovim rudnikom, kao i o svim drugim mestima koja su bila ugrožena na sličan način u poplavama. Postavila je pitanje koje će se mere preduzeti da se zaustavi oticanje tog mulja. Opštine Loznica i Krupanj su se žalile jer je živi svet nakon ovog isticanja jalovišta mrtav i tražile odgovore na pitanje šta će povodom toga biti preduzeto. Spomenuto je da će se tražiti donatorska sredstva za sanaciju štete koja je nastala od ovog rudnika. Istakla je da se građanima mora dati istinita informacija, nakon sprovedene stručne ekspertize, o čijim rezultatima Ministarstvo treba da obavesti Odbor. Na taj način bi se predupredilo širenje dezinformacija kroz medije, kao i nezadovoljstvo građana.

Predsednik Odbora konstatovao je da je ova tema takva da zaslužuje da joj se posveti sednica Odbora.

Član Odbora Jezdimir Vučetić podsetio je Odbor da je na ovaj akutni ekološki problem već skretao pažnju, posebno na problem sa rudnikom antimona u Kostajniku. Obavestio je Odbor da je intervenisao da Zavod za javno zdravlje u Šapcu izvrši merenja i u slivu reke Jadra i Drine. U septembru je dobio izveštaj Zavoda, u kome je napisano da je u svim tim rekama (rečica ispod deponije, reka Korenita, reka Jadar i reka Drina) zabeleženo veliko prekoračenje dozvoljenih vrednosti gvožđa, olova, arsena, antimona, što dovodi do velike opasnosti od kontaminacije zemljišta u slivovima ovih reka. Skrenuo je pažnju na veliku disproporciju između donetih zakona, obaveza inspektorata i efekata koji se odrade u oblasti ekologije. Istakao je da je ovaj slučaj test koji će pokazati da li Skupština samo deklarativno vrši kontrolu rada izvršnih organa ili je to zaista tako. Naveo je da se mnogo lokacija na kojima se nalaze opasne materije nisu spomenute u Izveštaju nadležnog ministarstva.

Član odbora Ivan Karić skrenuo je pažnju na pritužbe da se između Šapca i Obrenovca, i sa sremske i sa mačvanske strane, vrši izlov ribe strujom i dinamitom i rekao da bi tim problemom mogla da se bavi Radna grupa za predstavke.

Sednica je završena u 11,40 časova.

SEKRETAR PREDSEDNIK

Milica Bašić dr Branislav Blažić